Axborotlashtirish va telekommunikatsiya sohasida nazorat bo‘yicha davlat inspeksiyasiga yangi rahbar tayinlandi

Hukumat qarori bilan A’zam Abdullayev Axborotlashtirish va telekommunikatsiya sohasida nazorat bo‘yicha davlat inspeksiyasining boshlig‘i vazifasini bajaruvchi etib tayinlandi. Bu haqda Telegram’'dagi “Huquqiy axborot” kanali xabar qildi.
Qayd etilishicha, u bunga qadar “Toshshahartransxizmat” boshqaruv raisining axborot texnologiyalari va mahalliylashtirish bo‘yicha birinchi o‘rinbosari lavozimida faoliyat olib borgan.
Eslatib o‘tamiz, 2021-yilning 3-noyabr kuni Axborotlashtirish va telekommunikatsiyalar sohasida nazorat bo‘yicha davlat inspeksiyasi (“O‘zkomnazorat”) Telegram, YouTube, Instagram, Facebook, “Odnoklassniki”ning O‘zbekistondagi faoliyatini cheklagani haqida xabar berilgandi.
Shundan so‘ng, Prezident matbuot kotibi Sherzod Asadov “O‘zkomnazorat”ning bir yoqlama, uzoqni o‘ylamay qilgan harakatidan davlat rahbari xabar topganini ma’lum qildi. Axborotlashtirish va telekommunikatsiyalar sohasida nazorat bo‘yicha davlat inspeksiyasi boshlig‘i G‘olibsher Ziyayev esa noto‘g‘ri va kelishilmagan xatti-harakatlari uchun egallab turgan vazifasidan chetlatildi.